
Betegtájékoztató: Információk a felhasználó számára

[bookmark: _Hlk163328375]Sunitinib Galenika 12,5 mg kemény kapszula
Sunitinib Galenika 25 mg kemény kapszula
Sunitinib Galenika 50 mg kemény kapszula

szunitinib

Mielőtt elkezdi szedni ezt a gyógyszert, olvassa el figyelmesen az alábbi betegtájékoztatót, mert az Ön számára fontos információkat tartalmaz.
1. Tartsa meg a betegtájékoztatót, mert a benne szereplő információkra a későbbiekben is szüksége lehet.
1. További kérdéseivel forduljon kezelőorvosához vagy gyógyszerészéhez.
-	Ezt a gyógyszert az orvos kizárólag Önnek írta fel. Ne adja át a készítményt másnak, mert számára ártalmas lehet még abban az esetben is, ha a betegsége tünetei az Önéhez hasonlóak.
1. Ha Önnél bármilyen mellékhatás jelentkezik, tájékoztassa erről kezelőorvosát vagy gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik. Lásd 4. pont.

A betegtájékoztató tartalma:

0. Milyen típusú gyógyszer a Sunitinib Galenika 12,5 mg, 25 mg és 50 mg kemény kapszula (a továbbiakban: Sunitinib Galenika) és milyen betegségek esetén alkalmazható?
0. Tudnivalók a Sunitinib Galenika szedése előtt
3.	Hogyan kell szedni a Sunitinib Galenika-t?
4.	Lehetséges mellékhatások
5.	Hogyan kell a Sunitinib Galenika-t tárolni?
6.	A csomagolás tartalma és egyéb információk


1. Milyen típusú gyógyszer a Sunitinib Galenika és milyen betegségek esetén alkalmazható?

A Sunitinib Galenika hatóanyaga a szunitinib, amely egy protein-kináz-gátló. Rosszindulatú daganatos betegség kezelésére alkalmazzák: megakadályozza a daganatsejtek növekedésében és szóródásában részt vevő speciális fehérjék egy csoportjának működését.

A Sunitinib Galenika-t az alábbi típusú daganatos megbetegedésekben szenvedő felnőttek kezelésére alkalmazzák:

· Emésztőrendszeri (gasztrointesztinális) stróma tumor (angol betűszóval: GIST) – a gyomor és bél daganatos betegségeinek egyik típusa – olyan esetben, amikor az imatinib (egy másik daganatellenes gyógyszer) már nem hat vagy Ön nem szedhet imatinibet.
· Áttétes vesesejtes karcinóma (angol betűszóval: MRCC), egyfajta vesedaganat, ami a test más részeibe is szétterjedt.
· A hasnyálmirigy neuroendokrin daganatai (angol betűszóval: pNET) – a hasnyálmirigy hormontermelő sejtjeinek daganatai –, ha a daganat előrehaladott vagy műtéti úton nem távolítható el.

[bookmark: _Hlk159915780]Ha kérdése lenne arról, hogyan hat a Sunitinib Galenika, vagy miért ezt a gyógyszert írták fel Önnek, kérdezze meg kezelőorvosát!


2. Tudnivalók a Sunitinib Galenika szedése előtt

Ne szedje a Sunitinib Galenika-t:
· ha allergiás a szunitinibre vagy a gyógyszer (6. pontban felsorolt) egyéb összetevőjére.

Figyelmeztetések és óvintézkedések
A Sunitinib Galenika szedése előtt beszéljen kezelőorvosával vagy gyógyszerészével:

· ha magas a vérnyomása. A Sunitinib Galenika megemelheti a vérnyomást. Kezelőorvosa a Sunitinib Galenika-kezelés alatt ellenőrizheti a vérnyomását, és ha szükséges, vérnyomáscsökkentő gyógyszerekkel kezelheti Önt.

· ha vérképzőszervi betegsége, vérzéses problémája vagy véraláfutásai vannak vagy voltak. A Sunitinib Galenika-kezelés megnövelheti a vérzés kockázatát vagy bizonyos vérsejtek számának változását okozhatja, ami vérszegénységhez vezethet, vagy befolyásolhatja a vér alvadási képességét. Ha warfarint vagy acenokumarolt szed (vérhígító gyógyszerek, melyek megakadályozzák a vérrögképződést), a vérzés kockázata nagyobb lehet. Mondja el kezelőorvosának, ha a Sunitinib Galenika-kezelés alatt bármilyen vérzés jelentkezik Önnél.

· ha szívproblémája van. A Sunitinib Galenika szívproblémákat okozhat. Mondja el kezelőorvosának, ha nagyon fáradtnak érzi magát, légszomja van, vagy megdagad a lába és a bokája.

· ha szívritmuszavara van. A Sunitinib Galenika szívritmuszavart okozhat. Kezelőorvosa elektrokardiogram- (EKG) vizsgálatot végezhet a Sunitinib Galenika-kezelés során, hogy ezeket a problémákat értékelje. Mondja el kezelőorvosának, ha a Sunitinib Galenika-kezelés során szédül, elájul vagy a normálistól eltérő a szívverése.

· ha Önnél nemrégiben vérrög képződött egy vénában és/vagy artériában (a vérerek típusai), és ezzel kapcsolatos problémák jelentkeztek, beleértve a szélütést (sztrók), a szívrohamot, az embóliát vagy a trombózist. Azonnal keresse fel kezelőorvosát, ha a Sunitinib Galenika-kezelés során olyan tüneteket észlel, mint például a mellkasi fájdalom vagy mellkasi szorító érzés, fájdalom a karban, a hátban, a nyakban vagy az állkapocsban, légszomj, zsibbadás vagy gyengeség a test egyik oldalán, a beszéd nehezítettsége, a fejfájás vagy a szédülés.

· ha aneurizmája (az érfal kiboltosulása és meggyengülése) vagy érfalrepedése van vagy volt.

· ha a legkisebb vérerek károsodásával járó, úgynevezett trombotikus mikroangiopátia (TMA) nevű betegsége volt vagy van. Mondja el kezelőorvosának, ha láz, kimerültség, fáradtság, véraláfutás, vérzés, duzzanat, zavartság, látásvesztés vagy görcsrohamok alakulnak ki Önnél.

· ha pajzsmirigyproblémája van. A Sunitinib Galenika pajzsmirigyproblémákat okozhat. Mondja el kezelőorvosának, ha a Sunitinib Galenika-kezelés során könnyebben elfárad, jobban fázik, mint általában a többi ember, vagy hangja mélyebbé válik. A pajzsmirigyműködést ellenőrizni kell a Sunitinib Galenika-kezelés előtt és rendszeresen, amíg Sunitinib Galenika-t szed. Ha a pajzsmirigy nem termel elegendő mennyiségű pajzsmirigyhormont, pajzsmirigyhormon-pótló kezelésben részesülhet.

· ha hasnyálmirigy- vagy epehólyag-problémája van. Mondja el kezelőorvosának, ha az alábbi jelek és tünetek közül bármelyik jelentkezik Önnél: gyomortáji (a has felső részét érintő) fájdalom, hányinger, hányás és láz. Ezeket okozhatja a hasnyálmirigy vagy az epehólyag gyulladása.

· ha májproblémája volt vagy van. Mondja el kezelőorvosának, ha az alábbi jelek és tünetek közül bármelyik jelentkezik Önnél a Sunitinib Galenika-kezelés során: viszketés, a szemek vagy bőr sárgasága, sötét színű vizelet és fájdalom vagy kellemetlen érzés (diszkomfort) a has jobb felső részében. A Sunitinib Galenika-kezelés megkezdése előtt és a kezelés alatt, valamint ahogy klinikailag indokolt, kezelőorvosának vérvizsgálatot kell kérnie, hogy ellenőrizze a májfunkciót.

· ha veseproblémája volt vagy van. Kezelőorvosa rendszeresen ellenőrizni fogja a vesefunkciót.

· ha műteni fogják, vagy nemrégiben műtéte volt. A Sunitinib Galenika befolyásolhatja a sebgyógyulást. Általában le fogják Önnél állítani a Sunitinib Galenika-kezelést, ha megműtik. Kezelőorvosa dönti el, hogy mikor kezdje el újra a Sunitinib Galenika szedését.

· mielőtt elkezdi a Sunitinib Galenika-kezelést, javasolhatják Önnek, hogy vegyen részt fogászati vizsgálaton.
· Ha jelenleg száj-, fog- és/vagy állkapocsfájdalma van, duzzanat vagy afták vannak a szájüregében, zsibbad az állkapcsa vagy azt nehéznek érzi, ha egy foga meglazult – vagy korábban észlelte ezeket –, azonnal mondja el kezelőorvosának és fogorvosának.
· Ha a fog körüli szöveteket érintő, úgynevezett invazív fogászati kezelésen vagy szájsebészeti műtéten kell átesnie, mondja el fogorvosának, hogy Önt Sunitinib Galenika-val kezelik, különösen, ha intravénás biszfoszfonátot is kap vagy kapott. A biszfoszfonátok olyan gyógyszerek, melyeket a csontszövődmények megelőzésére alkalmaznak egyéb betegség esetén.

· ha a bőr és a bőr alatti szövet betegségében szenvedett vagy szenved. Mialatt Ön ezt a gyógyszert szedi, előfordulhat a bőr fájdalmas kifekélyesedése (pioderma gangrenózum) vagy a bőr, illetve a lágyrészek gyorsan terjedő, akár életveszélyes fertőzése (nekrotizáló faszcitisz). Azonnal keresse fel kezelőorvosát, ha egy bőrsérülés körül fertőzéses tünetek alakulnak ki, beleértve a lázat, a fájdalmat, a bőrpírt, a duzzanatot vagy a gennyes vagy véres váladékozást is. Ez általában visszafordítható a szunitinib-kezelés abbahagyásával. A szunitinib alkalmazása során súlyos bőrkiütéseket (Stevens–Johnson-szindróma, toxikus epidermális nekrolízis, eritéma multiforme) jelentettek, amelyek a törzsön eleinte vöröses, céltáblaszerű pontként vagy kör alakú foltként jelennek meg, középpontjában gyakran hólyagokkal. A bőrkiütés annyira rosszabbodhat, hogy a bőr kiterjedt felhólyagosodásához vagy leválásához vezethet, és életveszélyessé válhat. Ha Önnél bőrkiütés vagy az előbbi bőrtünetek valamelyike kialakul, azonnal forduljon orvoshoz.

· ha görcsrohama(i) volt(ak) vagy van(nak). Értesítse kezelőorvosát amilyen hamar csak lehet, ha magas a vérnyomása, fáj a feje vagy elveszti látását.

· ha Ön cukorbeteg. A cukorbetegek vércukorszintjét rendszeresen ellenőrizni kell annak megállapítása érdekében, szükséges-e módosítani a cukorbetegség elleni gyógyszer adagolását, hogy ezzel a lehető legkisebbre csökkentsék az alacsony vércukorszint kockázatát. Amilyen hamar csak lehet, értesítse kezelőorvosát, ha az alacsony vércukorszint okozta bármilyen jelet vagy tünetet észlel (fáradtság, szívdobogásérzés, izzadás, éhség és tudatvesztés).

Gyermekek és serdülők
A Sunitinib Galenika nem javasolt 18 évesnél fiatalabb betegek számára.

[bookmark: _Hlk159918268]Egyéb gyógyszerek és a Sunitinib Galenika
Feltétlenül tájékoztassa kezelőorvosát vagy gyógyszerészét a jelenleg vagy nemrégiben szedett, valamint szedni tervezett egyéb gyógyszereiről, beleértve a vény nélkül kapható készítményeket is.

Néhány gyógyszer befolyásolhatja a Sunitinib Galenika szintjét a szervezetben. Tájékoztassa kezelőorvosát, ha a következő hatóanyag-tartalmú gyógyszereket szedi:
· ketokonazol, itrakonazol – gombás fertőzések kezelésére alkalmazzák;
· eritromicin, klaritromicin, rifampicin – fertőzések kezelésére alkalmazzák;
· ritonavir – HIV- (emberi immunhiányt okozó vírus) fertőzés kezelésére alkalmazzák;
· dexametazon – egy kortikoszteroid, amelyet különböző betegségek kezelésére alkalmaznak (mint például allergiás/légzőszervi vagy bőrbetegségek);
· fenitoin, karbamazepin, fenobarbitál – epilepszia és egyéb neurológiai betegségek kezelésére alkalmazzák;
· közönséges orbáncfű- (Hypericum perforatum) tartalmú gyógynövénykészítmények – depresszió és szorongás kezelésére alkalmazzák.

[bookmark: _Hlk159918532]A Sunitinib Galenika egyidejű bevétele étellel és itallal
A grépfrútlé fogyasztását kerülnie kell a Sunitinib Galenika-kezelés alatt.

Terhesség és szoptatás
Ha Ön terhes vagy szoptat, illetve ha fennáll Önnél a terhesség lehetősége vagy gyermeket szeretne, a gyógyszer alkalmazása előtt beszéljen kezelőorvosával vagy gyógyszerészével.

Ha Ön teherbe eshet, akkor a Sunitinib Galenika-kezelés alatt hatékony fogamzásgátlási módszert kell alkalmaznia.

Mondja el kezelőorvosának, ha szoptat. Ne szoptasson a Sunitinib Galenika-kezelés alatt!

A készítmény hatásai a gépjárművezetéshez és a gépek kezeléséhez szükséges képességekre
Ha szédülést érez vagy szokatlanul fáradt, különösen óvatosan vezessen gépjárművet vagy kezeljen gépeket.

A Sunitinib Galenika nátriumot tartalmaz
A készítmény kevesebb mint 1 mmol (23 mg) nátriumot tartalmaz kapszulánként, azaz gyakorlatilag „nátriummentes”.


3. Hogyan kell szedni a Sunitinib Galenika-t?

A gyógyszert mindig a kezelőorvosa által elmondottaknak megfelelően szedje. Amennyiben nem biztos az adagolást illetően, kérdezze meg kezelőorvosát.

A kezelőorvosa az Önnek megfelelő adagot fogja előírni, a kezelt daganattípustól függően.
Amennyiben:
· emésztőrendszeri (gasztrointesztinális) stróma tumor (GIST) vagy áttétes vesesejtes karcinóma (MRCC) miatt kezelik, a szokásos adag naponta egyszer 50 mg, 28 napon (4 héten) keresztül, amelyet 14 nap (2 hét) szünet követ (gyógyszerszedés nélkül), ezt 6 hetes ciklusokban ismétlik.
· a hasnyálmirigy neuroendokrin daganatai (pNET) miatt kezelik, a szokásos adag naponta egyszer 37,5 mg, szünet nélkül.

Kezelőorvosa fogja meghatározni az Önnek megfelelő adagot, valamint hogy abba kell-e hagynia a Sunitinib Galenika-kezelést, és ha igen, mikor.

A Sunitinib Galenika étkezés közben és attól függetlenül is bevehető.

Ha az előírtnál több Sunitinib Galenika-t vett be
Ha véletlenül túl sok kapszulát vett be, azonnal tájékoztassa kezelőorvosát! Önnek orvosi megfigyelésre lehet szüksége.

Ha elfelejtette bevenni a Sunitinib Galenika-t
Ne vegyen be kétszeres adagot a kihagyott adag pótlására.


4.	Lehetséges mellékhatások

Mint minden gyógyszer, így ez a gyógyszer is okozhat mellékhatásokat, amelyek azonban nem mindenkinél jelentkeznek.

Azonnal keresse fel kezelőorvosát, ha az alábbi súlyos mellékhatások bármelyikét észleli (lásd még a Tudnivalók a Sunitinib Galenika szedése előtt című részt):

Szívproblémák. Mondja el kezelőorvosának, ha nagyon fáradtnak érzi magát, légszomja van, vagy a lába és a bokája megdagad. Ezek szívproblémák, köztük szívelégtelenség és szívizomproblémák (kardiomiopátia) tünetei lehetnek.

Tüdő- vagy légzési problémák. Mondja el kezelőorvosának, ha köhögni kezd, mellkasi fájdalom vagy hirtelen kialakuló légszomj lép fel Önnél, vagy vért köhög fel. Ezek a tüdőembóliának nevezett állapot tünetei lehetnek, ami akkor jelentkezik, ha vérrög kerül a tüdőbe.

Vesebetegségek. Mondja el kezelőorvosának, ha megváltozik a vizeletürítés gyakorisága, vagy nem ürít vizeletet, ami a veseelégtelenség tünete lehet.

Vérzés. Mondja el kezelőorvosának, ha az alábbi tünetek bármelyike vagy súlyos vérzési probléma jelentkezik Önnél a Sunitinib Galenika-kezelés során: fájdalmas, felfúvódott has; véres hányás; fekete, kenőcsös széklet; véres vizelet; fejfájás vagy az elmeállapot megváltozása; vér vagy véres köpet felköhögése a tüdőből vagy a légutakból.

A daganat pusztulása, amely a bél kilyukadásához vezet. Mondja el kezelőorvosának, ha súlyos hasi fájdalma, láza, hányingere van, hányás, véres széklet jelentkezik Önnél, vagy megváltozik a bélműködése.

A Sunitinib Galenika további mellékhatásai lehetnek a következők:

Nagyon gyakori (10 betegből több mint 1-et érinthet)
· A vérlemezkék, vörösvértestek és/vagy fehérvérsejtek (például neutrofilek) számának csökkenése.
· Légszomj.
· Magas vérnyomás.
· Nagyfokú fáradtság, gyengeség (erőtlenség).
· Duzzanat, amit a folyadék bőr alatti és szem környéki felhalmozódása okoz, mély allergiás bőrkiütés.
· A száj fájdalma/irritációja, a száj aftái/gyulladása/szárazsága, ízérzészavarok, gyomorpanasz, émelygés, hányás, hasmenés, székrekedés, hasi fájdalom/puffadás, étvágytalanság, étvágycsökkenés.
· A pajzsmirigy csökkent működése (hipotireózis).
· Szédülés.
· Fejfájás.
· Orrvérzés.
· Hátfájás, ízületi fájdalom.
· Kar- és lábfájdalom.
· Sárga színű bőr/bőrelszíneződés, a bőr fokozott pigmentációja, hajszínváltozás, bőrkiütés a tenyéren és a talpon, bőrkiütés, bőrszárazság.
· Köhögés.
· Láz.
· Elalvási nehézség.

Gyakori (10 betegből legfeljebb 1-et érinthet)
· Vérrög az erekben.
· A szívizomzat vérellátásának elégtelensége, a koszorúerek elzáródása vagy szűkülete miatt.
· Mellkasi fájdalom.
· A szív által kipumpált vér mennyiségének csökkenése.
· Folyadék felhalmozódása, beleértve a tüdő körüli folyadékfelhalmozódást.
· Fertőzések.
· Súlyos fertőzés okozta szövődmény (a fertőzés a véráramban van jelen), amely szövetkárosodáshoz, szervelégtelenséghez és halálhoz vezethet.
· Csökkent vércukorszint (lásd 2. pont)
· Fehérjevesztés a vizelettel, mely esetenként vizenyőt (ödémát) okoz.
· Influenzaszerű tünetek.
· Kóros vérvizsgálati eredmények, beleértve a hasnyálmirigyenzim- és májenzimértékeket.
· Magas húgysavszint a vérben.
· Aranyeres csomók, fájdalom a végbélben, fogínyvérzés, nyelési nehézség vagy nyelési képtelenség.
· Égő érzés vagy fájdalom a nyelvben, az emésztőrendszer nyálkahártyájának a gyulladása, túlzott gázképződés a gyomorban vagy a belekben.
· Testsúlyvesztés.
· Csont- és izomfájdalom (fájdalom az izmokban és a csontokban), izomgyengeség, izomfáradtság, izomfájdalom, izomgörcsök.
· Orrszárazság, orrdugulás.
· Fokozott könnyezés.
· Szokatlan bőrérzékelés, viszketés, a bőr réteges hámlása és gyulladása, hólyagok, pattanások, a köröm elszíneződése, hajhullás.
· Szokatlan érzések a végtagokban.
· Szokatlan, csökkent vagy fokozott érzékelés, különösen a tapintás terén.
· Gyomorégés.
· Kiszáradás.
· Hőhullámok.
· Szokatlan színű vizelet.
· Depresszió.
· Hidegrázás.

Nem gyakori (100 betegből legfeljebb 1-et érinthet)
· A lágyrészek életveszélyes fertőzése, beleértve a nemi szervek és a végbélnyílás környékét is (lásd 2. pont).
· Agyi érkatasztrófa (sztrók).
· Szívroham – a szív vérellátásának megszakadása vagy csökkenése következtében.
· Változás a szív elektromos aktivitásában vagy szívritmuszavar.
· Folyadék felhalmozódása a szív körül (folyadékgyülem a szívburokban).
· Májelégtelenség.
· Hasi fájdalom, amit a hasnyálmirigy (pankreász) gyulladása okozott.
· A daganat pusztulása, mely a bél kilyukadásához (perforáció) vezet.
· Az epehólyag gyulladása (duzzanat és pirosság), epekővel vagy anélkül.
· Rendellenes csőszerű járat (sipoly) két testüreg vagy egy testüreg és a bőr között.
· Száj-, fog- és/vagy állkapocsfájdalom, duzzanat vagy afták a szájüregben, az állkapocs zsibbadása vagy elnehezülése, vagy egy fog meglazulása. Ezek az állkapocscsont károsodása (csontelhalás) okozta jelek és tünetek lehetnek, lásd 2. pont.
· A pajzsmirigyhormonok túltermelődése, ami növeli a test által nyugalomban felhasznált energia mennyiségét.
· Műtét után sebgyógyulási problémák.
· A kreatin-foszfokináz nevű izomenzim megnövekedett szintje a vérben.
· Allergénekre adott túlzott reakció, beleértve a szénanáthát, bőrkiütést, bőrviszketést, csalánkiütést, testrészek megduzzadását vagy légzési nehézséget is.
· Vastagbélgyulladás (kolitisz, iszkémiás kolitisz).

Ritka (1000 betegből legfeljebb 1-et érinthet)
· A bőr és/vagy a nyálkahártyák súlyos reakciója (Stevens–Johnson-szindróma, toxikus epidermális nekrolízis, eritéma multiforme).
· Tumorlízis-szindróma (TLS) – a TLS az anyagcsere-szövődmények olyan csoportját jelenti, ami a daganat kezelése közben alakulhat ki. Ezeket a szövődményeket a daganatsejtek pusztulásakor lebomló anyagok okozzák, és ezek a szövődmények a következők lehetnek: hányinger, légszomj, szabálytalan szívverés, izomgörcs, görcsroham, a vizelet zavarossá válása és fáradtság – mindez kóros vérvizsgálati eredményekkel (a vér magas kálium-, húgysav- és foszfátszintje, valamint alacsony kalciumszintje) jár együtt, aminek hatására a veseműködés megváltozhat, és akut veseelégtelenség is kialakulhat.
· Az izomszövet kóros szétesése, ami veseproblémákhoz vezethet (rabdomiolízis).
· Kóros elváltozások az agyban, melyek fejfájást, zavartságot, görcsöket és látásvesztést magában foglaló tünetegyüttest okozhatnak (reverzibilis poszterior leukoenkefalopátia szindróma).
· A bőr fájdalmas kifekélyesedése (pioderma gangrenózum).
· Májgyulladás (hepatitisz).
· A pajzsmirigy gyulladása.
· A legkisebb vérerek károsodása, amit trombotikus mikroangiopátiának (TMA) neveznek.

Nem ismert gyakoriságú (a gyakoriság a rendelkezésre álló adatokból nem állapítható meg)
· Az érfal kiboltosulása és meggyengülése vagy érfalrepedés (aneurizma és artéria-disszekció).
· Erőtlenség, zavartság, aluszékonyság, eszméletvesztés vagy kóma: ezek a tünetek a vérben lévő magas ammóniaszint által okozott agyi toxicitás jelei lehetnek (hiperammóniás enkefalopátia).

Mellékhatások bejelentése

Ha Önnél bármilyen mellékhatás jelentkezik, tájékoztassa kezelőorvosát. Ez a betegtájékoztatóban fel nem sorolt bármilyen lehetséges mellékhatásra is vonatkozik. A mellékhatásokat közvetlenül a hatóság részére is bejelentheti az V. függelékben található elérhetőségeken keresztül.
A mellékhatások bejelentésével Ön is hozzájárulhat ahhoz, hogy minél több információ álljon rendelkezésre a gyógyszer biztonságos alkalmazásával kapcsolatban.


5.	Hogyan kell a Sunitinib Galenika-t tárolni?

A gyógyszer gyermekektől elzárva tartandó!

A dobozon, a tartályon és a buborékcsomagoláson feltüntetett lejárati idő (EXP) után ne szedje ezt a gyógyszert. A lejárati idő az adott hónap utolsó napjára vonatkozik.

Ez a gyógyszer nem igényel különleges tárolást.

Ne alkalmazza ezt a gyógyszert, ha azt veszi észre, hogy a csomagolás megsérült vagy azon felnyitás jelei láthatók.

Semmilyen gyógyszert ne dobjon a szennyvízbe vagy a háztartási hulladékba. Kérdezze meg gyógyszerészét, hogy mit tegyen a már nem használt gyógyszereivel. Ezek az intézkedések elősegítik a környezet védelmét.


6.	A csomagolás tartalma és egyéb információk

Mit tartalmaz a Sunitinib Galenika?
A készítmény hatóanyaga a szunitinib. 12,5 mg, 25 mg vagy 50 mg szunitinibet tartalmaz kapszulánként.

Egyéb összetevők:

[bookmark: _Hlk163118658][bookmark: _Hlk163327309][bookmark: _Hlk163327284]Kapszulatöltet: mikrokristályos cellulóz, kroszkarmellóz-nátrium, mannit (E421), povidon (K-30), magnézium-sztearát.

[bookmark: _Hlk163118696]Kapszulahéj: zselatin, titán-dioxid (E171), vörös vas-oxid (E172) (a 12,5 mg, 25 mg és 50 mg kemény kapszulában), sárga vas-oxid (E172) (a 25 mg és 50 mg kemény kapszulában), fekete vas-oxid (E172) (a 25 mg és 50 mg kemény kapszulában), fehér jelölőfesték (a 12,5 mg, 25 mg és 50 mg kemény kapszulában).

Fehér jelölőfesték: sellak, titán-dioxid (E171), propilénglikol.

Milyen a Sunitinib Galenika külleme és mit tartalmaz a csomagolás?

A Sunitinib Galenika 12,5 mg 4-es méretű (körülbelül 14,3 mm hosszú) kemény zselatin kapszula narancssárga kapszulatetővel és narancssárga kapszulatesttel, a kapszulatesten fehér jelölőfestékkel „SB 12.5” jelöléssel és fehér vonallal, a kapszula sárga-narancssárga színű granulátumot tartalmaz.

A Sunitinib Galenika 25 mg 3-as méretű (körülbelül 15,9 mm hosszú) kemény zselatin kapszula karamell kapszulatetővel és narancssárga kapszulatesttel, a kapszulatesten fehér jelölőfestékkel „SB 25” jelöléssel és fehér vonallal, a kapszula sárga-narancssárga színű granulátumot tartalmaz.

A Sunitinib Galenika 50 mg 1-es méretű (körülbelül 19,4 mm hosszú) kemény zselatin kapszula karamell kapszulatetővel és karamell kapszulatesttel, a kapszulatesten fehér jelölőfestékkel „SB 50” jelöléssel és fehér vonallal, a kapszula sárga-narancssárga színű granulátumot tartalmaz.

A Sunitinib Galenika 30 db kemény kapszulát tartalmazó műanyag tartályban vagy 28 db kemény kapszulát tartalmazó buborékcsomagolásban kerül forgalomba.

Nem feltétlenül mindegyik kiszerelés kerül kereskedelmi forgalomba.

A forgalomba hozatali engedély jogosultja

Galenika International Kft.
Baross utca 165/3.
2040 Budaörs
Magyarország

Gyártó
Pharmacare Premium Ltd.
HHF003 Hal Far Industrial Estate,
Birzebbuga, BBG3000
Málta

Genepharm S.A.
18th Km Marathonos Avenue,
Pallini Attica, 15351
Görögország

Sunitinib Galenika 12,5 mg kemény kapszula
OGYI-T-24805/01	30×	HDPE tartályban

Sunitinib Galenika 25 mg kemény kapszula
OGYI-T-24805/02	30×	HDPE tartályban

Sunitinib Galenika 50 mg kemény kapszula
OGYI-T-24805/03	30×	HDPE tartályban

Ezt a gyógyszert az Európai Gazdasági Térség tagállamaiban az alábbi neveken engedélyezték:

Portugália 	Sunitinib Galenika
Horvátország 	Sunitinib Galenika 12,5 mg, 25 mg, 50 mg tvrde capsule
Magyarország 	Sunitinib Galenika 12,5 mg, 25 mg, 50 mg kemény kapszula
Szlovénia 	Sunitinib Galenika 12,5 mg, 25 mg, 50 mg trda kapsula

A betegtájékoztató legutóbbi felülvizsgálatának dátuma: 2026. szeptember.

OGYÉI/32428/2023
OGYÉI/32429/2023
OGYÉI/32430/2023

